Poroshenko Ukrainaning eng badavlat odamlari o‘ntaligidan chiqib ketdi

“Fokus” nashri talqiniga ko‘ra, 2016 yil Ukrainaning eng boy odamlar yetakchi o‘ntaligidan oxirgi o‘rin egallagan prezident Pyotr Poroshenkoning 2017 yil natijalariga ko‘ra boyligi 589 mln dollardan 542 mln dollargacha kamaygan va u joriy reytingda 11-o‘ringa tushib ketgan. Bundan 13 aprelda e'lon qilingan Ukrainaning eng badavlat odamlari yuztaligi darak bermoqda.
“Fokus” ma'lumotlariga ko‘ra, 2017 yilda ukrainalik oligarxlarning umumiy kapitali deyarli 2 mlrd dollarga o‘sib, 27 mlrd dollarni tashkil qilgan. Shu bilan birga reytingga kirgan 18 kishining boyligi 2016 yilga nisbatan kamaygan.
Reytingning eng yuqori pog‘onasini navbatdagi marta Rinat Axmetov egallamoqda. 2016 yilga nisbatan uning boyligi uchdan bir qismga ko‘payib, 3,1 mlrd dollarni tashkil qilgan. Uning ortidan “Privat” guruhi egasi Igor Kolomoyskiy (1,6 mlrd dollar), Gennadiy Bogolyubov (1,5 mlrd dollar), EastOne egasi Viktor Pinchuk (1,4 mlrd dollar) kelmoqda. Yetakchi beshtalikni 1 mlrd dollarlik boylik bilan Konstantin Jyevago yakunlamoqda.
Yangi reytingga 12 nafar yangi shaxs kirgan. Eng boy ukrainaliklar orasida 3 nafar ayol bor: Galina Gerega (“Episentr” kompaniyasi, ro‘yxatda 12-o‘rin), Nataliya Bondareva (“Bayyadera grupp”, 35-o‘rin), Filya Jyebrovskaya (“Farmak”, 40-o‘rin).
Nashrning ta'kidlashicha, o‘rta statistik ukrainalik multimillioner 54 yoshda, uylangan va 259 mln dollar boylikka ega. Reytingning eng yosh vakili Maksim Mikitas 37 yoshda bo‘lib, 129 mln dollarga ega (59-o‘rin). Eng keksa vakili esa 79 yoshli Vyacheslav Boguslayev bo‘lib, uning boyligi 327 mln dollarni tashkil qilgan (21-o‘rin).